Kim Christiansen (DF), 2008-01-31:
Dansk Folkeparti vil ikke være med til at lave statsstøtteordninger.
Når jeg nævner prisen, så nævner jeg den som et af de parametre, man skal sætte op for de aktører, som er på markedet.
For det produkt, man udbyder, er der mange parametre, der spiller ind, og prisen er en af dem.
Jeg nævnte også rengøring af togene, hele serviceniveauet på togene.
Så det er bare nævnt som et parameter for at gøre det mere attraktivt.
Det er ikke, fordi vi vil lave statsstøtteordninger.
Ved dagens forespørgsel bliver der spurgt om, hvilke visioner regeringen har for jernbanedriften i Danmark.
Det skal jeg jo så ikke gøre mig til talsmand for, det har regeringspartierne redegjort for.
Nej, jeg vil hellere stille spørgsmålet: Hvad vil Folketinget gøre for jernbanedriften i Danmark?
For i sidste ende er det jo et flertal her i salen, der skal beslutte, hvordan investeringerne i fremtiden skal anvendes og prioriteres, og hvilke af Infrastrukturkommissionens anbefalinger der skal følges, og i hvilken rækkefølge.
Endelig kunne der også være løsninger uden for kommissionens anbefalinger, set i lyset af at jernbanen ikke har den højeste prioritering i deres rapport.
Kommissionen skønner kun en stigning i passagerantallet på 5-10 pct. frem til 2030, mens biltrafikken i den samme periode skønnes at ville stige med 70 pct. Her kunne jeg da godt have tænkt mig nogle løsningsmodeller til, hvordan man kunne ændre på disse profetier.
Dansk Folkeparti har siden 2001 deltaget i alle større trafikforlig og været med til at påtage sig et ansvar for genopretningen som følge af skiftende regeringers manglende investeringer i infrastrukturen - senest med aftalen af 2007.
Vi vil også i fremtiden arbejde målrettet for at forbedre trafikken til gavn for erhvervslivet, miljøet, som vil spille en stadig større rolle i debatten, og så ikke mindst til gavn for borgere, der hver dag bruger transportsystemet for at kunne passe deres arbejde.
Den kollektive transport har høj prioritet for Dansk Folkeparti, for kun ved at gøre det mere attraktivt at benytte den kollektive trafik kan vi mindske kørsel i egen bil og dermed være med til at løse trængselsproblemerne på vejene, men ikke ved at straffe bilisterne med roadpricing og vejafgifter, som nogle taler varmt for.
Lad mig lige understrege, at Dansk Folkeparti ikke vil nedprioritere vejene, også her skal vi være helt fremme, men lige i dag er det jernbanen, vi skal debattere.
Hvem gider eksempelvis sidde i et beskidt, overfyldt tog, fordi man ikke har vogne nok til rådighed, der oven i købet er forsinket, og så til en pris, der i nogle tilfælde i hvert fald er højere end den udgift, man har ved at køre i egen bil?
Svaret er jo meget simpelt, og det er jo også en af nøglerne - som vi ser det - til fremtidens succes for den kollektive trafik.
En anden ting, der bør ses på efter Dansk Folkepartis mening, er elektrificeringen af det danske jernbanenet, hvilket er en forudsætning, hvis vi ønsker højhastighedstog, men også en nødvendighed, hvis vi skal kunne opfylde fremtidens miljøkrav.
Letbaner bør også indtænkes i fremtidens bestræbelser på at sænke CO2- og partikeludledningen.
Jeg ser letbaner som det bedste alternativ til det nuværende mylder af bybusser, og modsat regeringspartierne mener Dansk Folkeparti, at det godt kan være en statslig opgave at deltage i finansiering og anlæg af letbaner, netop fordi der er store samfundsøkonomiske gevinster ved det.
Endelig kan letbaner integreres i det nuværende skinnenet eksempelvis i København og Århus.
Der er i øjeblikket meget diskussion om anvendelsen af OPP-modellen, Offentlig-Privat Partnerskab.
Jeg tror, at for at klare fremtidens krav til investeringer i infrastrukturen kan OPP-løsningen være et godt supplement, og her kunne eksempelvis letbaner sagtens være pilotprojekt, f.eks. den planlagte letbane i Århus.
Selv om forespørgerne beder om regeringens visioner for jernbanedriften, håber jeg afslutningsvis, at det er tilgivet, at jeg her på Dansk Folkepartis vegne er kommet med en række gode, konstruktive forslag til en bedre kollektiv trafik i fremtiden.
Lad mig så lige til slut understrege, at Dansk Folkeparti også tager medansvar, når finansieringen skal tilvejebringes.